TV 2 kræver dine oplysninger i bytte for nyheder

TV 2 har netop gjort noget, der får flere privatlivsbevidste danskere til at spidse ører: Hvis du vil bruge TV 2 Nyhedernes app, skal du nu logge ind. Ikke for at se eksklusive serier eller adgangsbegrænset indhold – men bare for at læse nyheder.

Ifølge en popos i appen skal loginkravet give TV 2 “bedre mulighed for at lære brugerne at kende, binde platforme sammen og udvikle kommercielle produkter.” Med andre ord: TV 2 vil have data – i bytte for dine nyheder. Men den handel vækker kritik.

– Det er lidt et marketingforsøg på at sælge noget til os brugere, som vi ikke har brug for, siger Leif Jensen, sikkerhedsekspert hos Eset Nordic, til Ekstra Bladet.

Han sammenligner TV 2’s argumenter med dem, techgiganter som Facebook og Google har brugt i årevis: Vi skal give mere af os selv – for at få “mere relevant indhold” tilbage.

– Når et medie, som folk opfatter som troværdigt og dansk, begynder at samle data som techgiganterne, så bliver grænsen mellem journalistik og forretning meget tynd, siger Leif Jensen til Ekstra Bladet.

DR fik kritik for samme model

TV 2 er langt fra de første til at prøve kræfter med login-krav. DR indførte loginkrav på DRTV tilbage i oktober 2024 – og fik en sand storm af kritik med på vejen. Kort efter rykkede Datatilsynet ud med en undersøgelse, der endte med officiel kritik af DR.

Tilsynet konkluderede, at DR’s praksis ikke levede op til GDPR’s princip om dataminimering, fordi brugerne skulle oplyse deres fulde navn i stedet for blot at kunne vælge et anonymt profilnavn.

DR har siden ændret systemet – men sagen illustrerer, hvor hårfin balancen er mellem personalisering og privatliv, især når det gælder noget så grundlæggende som adgangen til nyheder.

TV 2 kræver dine oplysninger i bytte for nyheder